En middelsstor (opptil 66 millimeter) og bred, blank, rødlig hjortbille. Hannen har svart hode, pronotum er skarpt rødt, dekkvingene rødoransje. Hannens kjever er knivformede, noe lengre enn hodet, med kraftig tenner på innersiden. Hodet har et rundet framspring under og foran hvert fasettøye. Pronotum er avrundet firkantet, litt innsnevret ved roten. Dekkvingene er nokså jevnbrede, smalt svarte ved roten og sømmen, beina er svarte. Hunnen ligner hannen bortsett fra at kjevene ikke er forstørrede og at fargen generelt er mørkere: pronotum nærmest svart, dekkvingene med et bredt, kileformet, svart midtfelt.